和李太白把酒問明月歌
作者：陳普
朝代：宋

paragraphs: 人生能幾月圓時，歌之舞之復蹈之。
月爲一人我成三，更遣青州從事相追隨。
四人好在都無闕，相勸相酬到明發。
此夜山河有主張，鎖碎繁星俱滅沒。
采石已來五百春，當時青天爲宇四無鄰。
上下通透皆冰玉，豈徒眉宇真天人。
力士嗔人譬如刀割大江水，世間閒是閒非皆如此。
君不見李白携月到夜郎，一洗瘴天盡入冰壺裏。